b"\n_START_ARTICLE_\nVegetaci\xc3\xb3 dels Pa\xc3\xafsos Catalans\n_START_PARAGRAPH_\nLa vegetaci\xc3\xb3 dels Pa\xc3\xafsos Catalans compr\xc3\xa8n la cobertura vegetal, tant l'espont\xc3\xa0nia com la conreada, d'aquest territori que ocupa una superf\xc3\xadcie d'uns 70.000 km\xc2\xb2. Hi domina el clima mediterrani amb m\xc3\xa9s o menys continentalitzaci\xc3\xb3 i localment els climes de muntanya. Actualment la vegetaci\xc3\xb3 basada en la flora mediterr\xc3\xa0nia constitueix l'element aut\xc3\xb2cton principal en una gran part del territori. Respecte a la vegetaci\xc3\xb3 conreada, hi ha un cert equilibri entre les esp\xc3\xa8cies herb\xc3\xa0cies i les llenyoses.\n_START_SECTION_\nS\xc3\xb2ls\n_START_PARAGRAPH_\nEls s\xc3\xb2ls determinen en moltes esp\xc3\xa8cies vegetals la possibilitat de viure-hi. La textura, l'estructura o el grau d'humitat s\xc3\xb3n factors limitants o al contrari imprescindibles. Els terrenys amb guix acostumen a presentar una flora espec\xc3\xadfica. En particular la reacci\xc3\xb3 qu\xc3\xadmica d'acidesa o alcalinitat es comporta com una barrera impossible de franquejar per les plantes, ja que tal acidesa o alcalinitat \xc3\xa9s una caracter\xc3\xadstica pr\xc3\xa0cticament permanent del s\xc3\xb2ls. Les plantes es classifiquen en acid\xc3\xb2files (tamb\xc3\xa9 anomenades calc\xc3\xadfugues)que no suporten l'exc\xc3\xa9s de calci i calc\xc3\xadcoles. Tamb\xc3\xa9 n'hi ha d'indiferents ed\xc3\xa0fiques._NEWLINE_Els substractes silicis,que resulten m\xc3\xa9s o menys \xc3\xa0cids, predominen a la Zona Axial dels Pirineus i entre el Giron\xc3\xa8s i el Baix Empord\xc3\xa0 d'una banda i el Baix Llobregat de l'altra. Clapes m\xc3\xa9s petites amb terrenys de reacci\xc3\xb3 \xc3\xa0cida apareixen escampades, per exemple el mass\xc3\xads de Penyagolosa al Pa\xc3\xads Valenci\xc3\xa0 i a la part septentrional de Menorca. _NEWLINE_En la immensa majoria del territori hi predominen els s\xc3\xb2ls amb abundant carbonat de cal\xc3\xa7 i per tant de reacci\xc3\xb3 m\xc3\xa9s o menys alcalina._NEWLINE_Els materials argilosos i margosos s\xc3\xb3n els que predominen a la major part dels Pa\xc3\xafsos Catalans."